Felipe Melo

**Felipe Melo Vicente De Carvalho** je brazilski nogometaš koji trenutno nastupa za milanski Inter. Igra na poziciji defanzivnog veznog.

## Klupska karijera 
### Brazil
Karijeru je počeo u Flamengu. Sakupio je 24 nastupa i triput se upisao u strijelce za 2 sezone provedene tamo. U ljeto 2003. prelazi u Cruzeiro. Odigrao je odličnu sezonu i uspio postići 2 gola u 31 utakmici. Ekipa je na kraju osvojila duplu krunu: brazilsko prvenstvo i nacionalni kup.

Grêmio ga je doveo u svoje redove pred narednu sezonu. Sakupio je 19 nastupa uz 3 gola, ali klub je ispao iz 1. lige. Navijači su ga smatrali jednim od glavnih krivaca za neuspjeh zbog njegove loše igre. Ekipa se raspada i Melo odlazi iz Brazila.

### Mallorca 
Došao je u Mallorcu kao igrač od koga se puno očekuje. Ipak, zabilježio je svega 8 nastupa i u januaru 2006. prešao u Racing Santander.

### Racing Santander 
U prvoj sezoni u Racingu postigao je 3 gola. Posebno se pamti utakmica protiv Real Madrida 21. decembra 2005. kad je donio pobjedu svojim prvim golom za Racing i uopće u La Ligi.

Naredna sezona nije bila toliko uspješna. Dodao je 2 pogotka i nakon 2 sezone i 49 nastupa odlazi u Almeríju.
 
### Almería 
U Almeríji je proveo tačno godinu dana. Za to vrijeme je 34 puta bio u startnih 11, dao 7 golova i imao 1 asistenciju. Također je i debitirao u Kupu kralja, u utakmici protiv Levantea. Zanimljivo je da je u svakoj utakmici u kojoj je on dao gol Almería izbjegla poraz osim u onoj protiv Atlético Madrida, koju je izgubila 6-3, a Melo je dao treći gol za svoj klub.

### Fiorentina 
U Fiorentinu prelazi za 8,5 miliona eura. Za vrijeme prve sezone nastupio je u svim takmičenjima u kojima je učestvovao njegov klub. U kvalifikacijama za Ligu prvaka odigrao je 2, u grupnoj fazi 6 i u Kupu UEFA 2 utakmice. Brojci od 29 nastupa u Seriji A dodao je i 1 u Kupu Italije. Zanimljivo je da je od 2 utakmice na kojima je dao gol te sezone Fiorentina izgubila obje (protiv Atalante i Leccea).

### Juventus 
Ta sezona bila je odskočna daska za Brazilca. Nakon odličnog nastupa na Kupu konfederacija u Južnoafričkoj Republici dolazi na metu mnogih klubova. Na kraju za 18,5 miliona € (plus Marco Marchionni – 4,5 miliona €, Cristian Zanneti – 2 miliona €) napušta Fiorentinu i u julu 2009. potpisuje za Juventus.

Debitirao je 31. augusta 2009. upravo protiv Fiorentine. Nakon sjajnog početka sezone zapao je u krizu forme, kao i cijela ekipa. Iako je uspio sakupiti 29 nastupa i postići 3 gola, na kraju 2009. dobija *Zlatnu kantu* u izboru radiostanice Rai 2 za najlošijeg igrača Serie A. Kruna grozne sezone desila se na Svjetskom prvenstvu 2010. U četvrtfinalu protiv Holandijom prvo je postigao autogol, a zatim kod zaostatka od 2-1 dobio je direktan crveni karton zbog udaranja Arjena Robbena. Kasnije je izjavio da je razmišljao o prekidu karijere nakon te utakmice.

Uprkos brojnim špekulacijama o odlasku iz Juventusa, ostao je u klubu. Novi trener Luigi Delneri koristio ga je kao prvi izbor. Ubrzo su stigle mnoge pozitivne reakcije na njegovu igru. 24. oktobra 2010. u pobjedi protiv Milana na San Siru izabran je za igrača utakmice.

### Galatasaray 
22. jula 2011. Melo je posuđen Galatasarayu do kraja sezone za 1,5 milion € uz opciju da ostane u novom klubu za 13 miliona €.

### Inter 
31. augusta 2015. Melo je potpisao ugovor s Interom i tako se vratio u Serie A. Prvi gol u novom dresu postigao je protiv Verone.

## Reprezentacija 
Za reprezentaciju je debitirao na utakmici protiv Italije 10. februara 2009. Za Brazil je igrao 22 puta i postigao 2 gola.

Na Kupu konfederacija 2009. u Južnoafričkoj Republici osvojio je 1. mjesto pobjedom u finalu protiv SAD-a 3-2. Postigao je i 1 gol na tom takmičenju upravo protiv SAD-a u grupnoj fazi. Nakon loše predstave na Svjetskom prvenstvu 2010. uspio se vratiti u nacionalni tim.

## Privatni život
Oženjen je Robertom Melo i ima troje djece: dva sina, Davida i Linykera (nazvan po slavnom engleskom nogometašu Garyju Linekeru), i kćer Pietru. Zajedno s Kakom, Nicolom Legrottaglieom i Rubinhom član je Isusovih sportista, koji okupljaju sve religiozne sportiste katoličke vjeroispovijesti. Njegov brat Nicolas igra za Figueirense.

## Trofeji 
### Flamengo 
* Šampionat Carioca (Liga regije Rio de Janiero): 2001.
* Brazilski Kup šampiona: 2001

### Cruzeiro 
* Brazilska Serie A (Brazilsko prvenstvo): 2003.
* Brazilski kup: 2003.
* Prvenstvo Mineiro (Liga regije Minas: 2003.

### Juventus 
* Zlatna kanta (Najgori igrač Serie A): 2009.

### Reprezentacija 
* Kup konfederacija: 2009.

## Reference 
## Vanjski linkovi 
* 
* 
* 
* 
* 
* Felipe Melo na transfermarkt.co.uk

Kategorija:Rođeni 1983.
Kategorija:Brazilski nogometaši
Kategorija:Biografije, Volta Redonda
Kategorija:Nogometaši Flamenga
Kategorija:Nogometaši Cruzeira
Kategorija:Nogometaši Grêmija
Kategorija:Nogometaši RCD Mallorke
Kategorija:Nogometaši Racing Santandera
Kategorija:Nogometaši UD Almeríje
Kategorija:Nogometaši Fiorentine
Kategorija:Nogometaši Juventusa
Kategorija:Nogometaši Galatasaraya
Kategorija:Nogometaši Inter Milana
Kategorija:Nogometaši Palmeirasa
Kategorija:Igrači na FIFA Kupu konfederacija 2009.
Kategorija:Igrači na Svjetskom prvenstvu u nogometu 2010.
Kategorija:Živi ljudi